Ramaphosa stel vier prioriteitePres. Cyril Ramaphosa gedurende die vraag-en-antwoordsesssie. (Foto: GCIS) Pres. Cyril Ramaphosa het Woensdagaand vier prioriteite vir sy regering gestel toe hy ŉ afvaardiging van die Suid-Afrikaanse Nasionale Redakteursforum (Sanef) en die Parlementêre Persgaleryvereniging (PGA) virtueel in ŉ vraag-en-antwoordsesssie te woord gestaan het. Ramaphosa het gesê daardie vier prioriteite is die oorkoming van die gesondheidsgevaar van die koronavirus, die herstel van die ekonomie, die bekamping van korrupsie en die bevegting van rassisme in al sy vorme. Sibusiso Ngalwa, Sanef-voorsitter, het in sy bydrae die klem laat val op geweld teen en intimidasie van Suid-Afrikaanse joernaliste, hetsy deur verteenwoordigers van die Zimbabwiese regeringsparty, Zanu PF, of tydens die EFF-protesoptrede by die kettingwinkel Clicks. Tydens vraetyd het Ramaphosa hom daartoe verbind om die grootste moontlike mate van steun aan die vervolgingsgesag te gee sodat politieke figure en ander rolspelers wat deur bedrog en korrupsieklagte in die gesig gestaar word, aan die pen kan ry. Hy meen die regering het die beste moontlike mediese advies gekry tydens die grendelstaat, en dat die grendelstaat nie oordadig streng was nie, hoewel die ekonomiese insinking as gevolg daarvan kommerwekkend is. Ramaphosa het bedrog en korrupsie met die verskaffing van beskermende mediese toerusting as gelykstaande aan moord bestempel, en gesê hy weet sommige Suid-Afrikaners meen hy doen nie genoeg om korrupsie te bestry of die ekonomie te laat groei nie, maar sodra die kritici bewus raak van wat die regering wel doen, raak die kritiek gewoonlik minder. Die president het homself opnuut verbind tot die bekamping van geweld teen vroue en kinders, en het onderneem dat ŉ skuilplek vir vroue en kinders in elke munisipaliteit in die land opgerig sal word.